Namibië wil jagfoto’s op sosiale media verbanGemsbok. Argieffoto: Pixabay.com Die Namibiese regering het besluit om ŉ stokkie te steek voor die plasing van jagfoto’s op sosialemediaplatforms. Pohamba Shifeta, die Namibiese minister van omgewingsake en toerisme, het Maandag by die bekendstelling van die hersiene nasionale beleid oor konflikbestuur tussen mense en wild gesê die departement is besig om dié Afrika-land se natuurbewaringsordonnansie te wysig om hierdie verbod moontlik te maak. Volgens Shifeta wil die regering hierdeur die plasing van foto’s van dooie wild op sosiale media verbied en dit moontlik maak om individue wat hulle hieraan skuldig te maak, te straf. Shifeta het gesê dié regulasie sal van toepassing wees op almal, selfs jagters wat diere met wettige jagpermitte skiet. Volgens die minister skep die plasing van jagfoto’s op sosiale media “ŉ wanvoorstelling” van die jagbedryf in Namibië. Hoe hierdie kwessie gemonitor en gereguleer gaan word en watter straf oortreders opgelê sal word, is nie tans duidelik nie. Dit is ook nie duidelik of die regulasie van toepassing sal wees op buitelandse jagters wat in Namibië jag nie. “Jag word volgens die Namibiese grondwet toegelaat. Dit is egter nie moreel korrek om sulke foto’s te publiseer nie. Mense kan enige foto’s neem vir hul privaat gebruik, maar nie om op sosiale media te plaas nie,” het Shifeta gesê. Die foto van Tess Thompson Talley by die kameelperdbul wat sy geskiet het, het ‘n herrie op sosiale media veroorsaak. Hy het verder gesê volhoubare gebruik van natuurlike hulpbronne is ŉ grondwetlike voorsiening tot voordeel van Namibiërs. “Ons begin nie net jag nie, die grondwet laat ons toe om op ŉ volhoubare manier te jag.” Die besluit kom kort ná ŉ herrie wat op sosiale media ontstaan het nadat ŉ foto gedeel is van Tess Thompson Talley (37), ŉ Amerikaanse jagter, wat by ŉ kameelperd staan wat sy verlede jaar in Suid-Afrika geskiet het. Die foto is onlangs deur die webtuiste Africalandpost op Twitter gedeel wat tot ŉ storm om Talley se kop gelei het. Sy is nie die eerste internasionale vrouejagter wat onder skoot kom oor jagfoto’s op sosiale media nie. Sabrina Corgatelli, ook ŉ Amerikaner, was in Augustus 2015 die ontvanger van ŉ stortvloed kritiek nadat sy ’n kameelperd op ’n plaas buite Phalaborwa gejag en daarmee op Facebook gespog het. Die Namibiese Professionele Jagtersvereniging (Napha) het Woensdag ŉ memorandum van die regering se voorneme om die regulasie in te stel op hul amptelike Facebook-blad gedeel, maar het nie aangedui of die vereniging die regulasie ondersteun of teenstaan nie. Dié plasing is grootliks met kritiek begroet en jagters het ook in die kommentaarafdeling foto’s van hul jagtogte gedeel. Maroela Media het Napha om kommentaar genader, maar het ten tyde van publikasie nog geen terugvoer ontvang nie.